Conveni de col·laboració entre l’Administració de la Comunitat Autònoma de les Illes Balears i l’Ajuntament de Pollença per a la millora de la seguretat pública.

**Parts**

D’una banda, la senyora Catalina Cladera Crespí, com a consellera d’Hisenda i Administracions Públiques del Govern de les Illes Balears, nomenada mitjançant el Decret 9/2015, de 9 de juliol, de la presidenta de les Illes Balears pel qual es disposa el nomenament dels membres del Govern de les Illes Balears (BOIB núm. 97, de 2 de juliol), en nom i representació de l’Administració de la comunitat autònoma de les Illes Balears, en virtut del que disposen els apartats b) i c) de l’article 11, en relació amb l’article 80.4, de la Llei 3/2003, de 26 de març, de règim jurídic de l’Administració de la Comunitat Autònoma de les Illes Balears, sobre competència per autoritzar i subscriure convenis de col·laboració amb les administracions territorials.

De l’altra, el senyor Miquel Àngel March Cerdà, batle de l’Ajuntament de Pollença, en nom i representació d’aquest Ajuntament, en virtut de la competència que li atribueixen els apartats b) i s) de l’article 21 de la Llei 7/1985, de 2 d’abril, reguladora de les bases del règim local i del previst a l’article 21 de la Llei 20/2006, de 15 de desembre, municipal i de règim local de les Illes Balears.

Ambdues parts es reconeixen la capacitat legal necessària per subscriure aquest conveni.

**Antecedents**

1. Que l’article 148.1.22 de la Constitució espanyola atribueix a les comunitats autònomes la competència respecte a la coordinació i a la resta de facultats en relació amb les policies locals, i l’article 149.1.29 de l’esmentat text disposa que l’Estat té competència exclusiva sobre la matèria de seguretat pública, sense perjudici de la possibilitat de creació de policies per les Comunitats Autònomes en la forma que estableixin els respectius Estatuts, en el marc del que disposa una llei orgànica.
2. Que l’article 30.19 de l’Estatut d’autonomia de les Illes Balears reserva a la comunitat autònoma de les Illes Balears la coordinació i altres facultats en relació amb les policies locals, en els termes que estableixi una llei orgànica.
3. Que l’article 12 de la Llei 4/2013, de 17 de juliol, de coordinació de les policies locals de les Illes Balears, disposa que les funcions en matèria de coordinació de les policies locals les exercitarà la conselleria competent en la matèria. D’acord amb el Decret 24/2015, de 7 d’agost, de la presidenta de les Illes Balears, pel qual s’estableixen les competències i l’estructura orgànica bàsica de les conselleries de l’Administració de la Comunitat Autònoma de les Illes Balears, aquesta competència correspon a la Conselleria d’Hisenda i Administracions Públiques i, sota la direcció del seu titular, la Direcció General d’Emergències i Interior és l’òrgan competent per exercir les funcions relatives a la matèria de coordinació de policies locals.
4. Per donar suport a la Direcció General competent en matèria de coordinació de les policies locals, en l’exercici de les funcions abans esmentades, es creà l’Institut de Seguretat Pública de les Illes Balears (ISPIB) actualment regulat en el Decret 3/2009, de 16 de gener, pel qual es regula l’Institut de Seguretat Pública de les Illes Balears (BOIB núm. 13 del 27 de gener de 2009), com a òrgan administratiu sense personalitat jurídica pròpia. Segons l’article 7 de l’esmentat Decret, l’ISPIB s’estructura entre d’altres, en l’Àrea de Coordinació de les Policies Locals, en l’Àrea de Seguretat Pública, en l’Àrea d’Investigació Tecnològica, d’Informació i Comunicació i en l’Àrea d’Assessorament. A més, el seu article 14.3 estableix que mitjançant conveni previ de col·laboració amb altres administracions públiques, es pot prestar a la Conselleria d’Interior (actualment Conselleria d’Hisenda i Administracions Públiques) la informació i el suport tècnic necessari per a l’adequat exercici de les funcions de l’ Institut, sempre que d’acord amb el contingut de l’article 4.1 c) del text refós de la Llei de contractes del sector públic, aprovat pel Reial Decret Legislatiu 3/2011, de 14 de novembre, per la seva naturalesa no tenguin la consideració de contractes subjectes a aquesta Llei.
5. Que l’article 96 bis de la Llei 3/2007, de 27 de març, de la Funció Pública de la Comunitat Autònoma de les Illes Balears, preveu la signatura de convenis entre Administracions Públiques per a poder desplegar actuacions de mobilitat interadministrativa de caràcter voluntari amb la finalitat d’optimitzar els seus recursos i la seva gestió, de manera que es garanteixi l’eficàcia del servei que s’ha de prestar als ciutadans. Aquesta mobilitat interadministrativa es pot dur a terme, entre d’altres procediments, mitjançant atribució temporal de funcions en la forma que es determini reglamentàriament.
6. Que, si bé aquest desplegament reglamentari encara no s’ha realitzat, l’article 88 de la Llei 3/2007, de 27 de març, regula les comissions de serveis d’atribució temporal de funcions en l’àmbit de la pròpia Administració dintre del respecte als principis de publicitat, concurrència, transparència i capacitat dels aspirants, per la qual cosa pot ésser aplicable de forma anàloga a l’hora de garantir l’adequada selecció de persones que han de desplegar actuacions en l’àmbit de la mobilitat interadministrativa.
7. Que l’Ajuntament de Pollença té competències en matèria de policia local ciutadana, d’acord amb el que determina l’apartat f) de l’article 25.2. de la Llei 7/1985, de 2 d’abril, reguladora de les bases del règim local i els apartats j) i r) de l’article 29.2. de La Llei 20/2006, de 15 de desembre, municipal i de règim local de les Illes Balears.
8. Que amb fonament en el principi de lleialtat institucional recollit a l’article 4 de la Llei 30/1992, de 26 de novembre, de règim jurídic de les administracions públiques i del procediment administratiu comú, es posa de manifest l’obligació de prestar, en l’àmbit propi, la cooperació i assistència actives que les altres administracions puguin sol·licitar per al compliment eficaç de les seves competències i, més en aquest cas concret, en que entre les funcions atribuïdes a ambdues administracions per la normativa vigent s’observa l’existència de zones d’interrelació competencial. L’experiència acumulada per la Policia Local de Pollença amb els programes de "policia tutor" als centres d'educació, motiva que compti amb experiència i personal qualificat a la seva plantilla per donar suport a la Conselleria d’Hisenda i Administracions Públiques per dur a terme l’exercici de les seves funcions en matèria de coordinació policial.
9. La Conselleria d’Hisenda i Administracions Públiques, mitjançant la Direcció General d’Emergències i Interior, i l’Ajuntament de Pollença volen signar un conveni de col·laboració per a la realització d’accions dirigides a consolidar el programa de policia tutor i que s’emmarquen dins les funcions atribuïdes a l’Institut de Seguretat Pública de les Illes Balears, mitjançant la convocatòria d’una comissió de serveis d’atribució temporal de funcions en els termes establerts als articles 88 i 96 bis de la Llei 3/2007, de 27 de març, de la Funció Pública de la Comunitat Autònoma de les Illes Balears.

En virtut d’aquests antecedents, la Conselleria d’Hisenda i Administracions Públiques i l’Ajuntament de Pollença formalitzen aquest Conveni, d'acord amb les següents

**Clàusules**

**Primera**. **Objecte del conveni**

L’objecte d’aquest conveni es concreta en establir mecanismes de col·laboració entre les administracions signatàries, dins el marc de l’exercici de les competències que la normativa vigent atribueix a la Conselleria d’Hisenda i Administracions Públiques en matèries de coordinació de les policies locals de les Illes Balears, mitjançant la prestació de suport tècnic a l’Institut de Seguretat Pública de les Illes Balears per a la realització de l’acció següent:

* Participar en la consolidació del programa de policia tutor de l’Institut de Seguretat Pública de les Illes Balears en l’àmbit de la Comunitat Autònoma de les Illes Balears

**Segona. Compromisos, actuacions i contraprestacions de cada una de les parts**

1. Que per fer efectiva la col·laboració objecte d’aquest conveni, l’Ajuntament de Pollença es compromet a:

- Designar una persona amb la suficient especialització tècnica per executar les accions previstes a la clàusula primera d’aquest conveni mitjançant una comissió de serveis d’atribució temporal de funcions. Els aspirants a l’esmentada comissió de serveis hauran d’acomplir el requisit de ser personal funcionari de carrera, de l’escala d’Administració Especial, Subescala de Serveis especials, categoria policia local del Grup C, Subgrup C1, de l’Ajuntament de Pollença

L’exercici de les funcions derivades de la comissió de serveis es durà a terme en la forma que s’especifica a continuació:

a) De l’1 de gener de 2016 al dia en què finalitzen les activitats lectives per a l’educació secundària obligatòria i batxillerat d’acord al que es fixi al calendari escolar dels curs 2015-2016 per part de l’administració educativa.

b) Des del dia en què s’inicien les activitats lectives per a l’educació secundària obligatòria i batxillerat d’acord al que es fixi al calendari escolar del curs 2016-2017 i fins al 31 de desembre de 2016.

* Facilitar a la Conselleria d’Hisenda i Administracions Públiques el suport tècnic adient amb la designació de la persona seleccionada. Aquesta persona s’integrarà en un grup de treball constituït a la Conselleria d’Hisenda i Administracions Públiques, baix la coordinació de l’Institut de Seguretat Pública de les Illes Balears.

1. La Conselleria d’Hisenda i Administracions Públiques, per la seva banda, es compromet a:

* Coordinar mitjançant l’Institut de Seguretat Pública de les Illes Balears el grup de treball previst a l'apartat 1 anterior, per tal que els ajuntaments de les Illes Balears es puguin beneficiar de les accions que constitueixen l’objecte d’aquest conveni en el marc de les competències que corresponen a la Conselleria d’Hisenda i Administracions Públiques en matèria de coordinació de policies locals.
* Fer una aportació econòmica**,** en compensació de les despeses ocasionades per la comissió de serveis d’atribució temporal de funcions, d'acord amb les justificacions econòmiques presentades per l’Ajuntament de Pollença, fins a un màxim de trenta-vuit mil euros (38.000 €) a càrrec de la partida pressupostària 16301 222C01 64000.10 del seu pressupost de despeses per a l’exercici 2016.

## Tercera. Pagament

La Conselleria d’Hisenda i Administracions Públiques abonarà els imports esmentats a l’Ajuntament de Pollença en dos pagaments, una vegada justificades les activitats objecte d’aquest conveni.

En la primera justificació, que s’ha de presentar abans del 15 de juliol de 2016, la conselleria abonarà fins a un màxim de vint-i-dos mil vuit-cents euros (22.800 €) i en la segona justificació, que s’ha de presentar abans del 15 de desembre de 2016, la conselleria abonarà la resta de la quantia que pertoqui.

A aquest efecte, l’Ajuntament de Pollença ha de presentar abans de cada pagament esmentat, un certificat acreditatiu del compliment dels termes del present conveni en cada període dels prevists a l’apartat 1 de la Clàusula segona per part de la corporació local, al qual annexarà les factures o documents d’igual valor probatori que siguin necessaris. Així mateix, el director del projecte d’inversió esmentat a la clàusula anterior, ha d’emetre els corresponents certificats de les activitats dutes a terme en cada període pel grup de treball constituït per a la realització efectiva de l’objecte d’aquest conveni.

**Quarta.** **Vigència**

La vigència d’aquest conveni s’estendrà des de dia 1 de gener fins al dia 31 de desembre de 2016 i es podrà prorrogar de manera expressa i formalment, mitjançant acord entre les parts.

**Cinquena. Causes de resolució**

El present Conveni podrà ser resolt, amb prèvia audiència de les parts, per mutu acord, per incompliment total o parcial de qualsevol de les seves clàusules, per impossibilitat material o legal de qualsevol de les parts per el compliment de les clàusules i per denúncia. En aquests casos l’aportació econòmica assenyalada anteriorment que ha de dur a terme la Conselleria d’Hisenda i Administracions Públiques s’ajustarà als compromisos i actuacions realment realitzats per part de l’Ajuntament de Pollença en la data de l’extinció.

**Sisena. Normativa aplicable**

Son aplicables al present Conveni:

La Llei 3/2003, de 26 de març, de règim jurídic de l’Administració de la Comunitat Autònoma de les Illes Balears.

La Llei 30/1992, de 26 de novembre, de règim Jurídic de les Administracions Públiques i del Procediment Administratiu Comú.

La Llei 7/1985, de 2 d’abril, reguladora de les bases del règim local; lletra f) de l’article 25.2

La Llei 20/2006, de 15 de desembre, municipal i de règim local de les Illes Balears, els apartats j), l) i r) de l’article 29.2.

La Llei 3/2007, de 27 de març, de la Funció Pública de la Comunitat Autònoma de les Illes Balears; articles 88, 88 bis, 88 ter i 96 bis.

En virtut del que estableix l’article 4.1 *c* del Text refós de la Llei de contractes del sector públic, aprovat pel Reial decret legislatiu 3/2011, de 14 de novembre, el present Conveni resta exclòs del seu àmbit d’aplicació.

**Setena. Jurisdicció competent**

Les qüestions que puguin derivar-se del present conveni, donat la seva naturalesa administrativa, es sotmetran a la jurisdicció contenciós administrativa

I, com a prova de conformitat, ambdues parts subscriuen els dos exemplars d’aquest conveni.

Palma, de de 2015

Per la Conselleria d’Hisenda Per l’Ajuntament de Pollença

i Administracions Públiques

Catalina Cladera Crespí Miquel Àngel March Cerdà